Leitarsveitir hafa fundið flak rússneskrar farþegaflugvélar sem samband rofnaði við í nótt. Ólíklegt þykir að nokkur hafi lifað slysið af.
Leitarsveitir hafa fundið brak úr rússneskri farþegaflugvél sem samband rofnaði við skömmu áður en hún var væntanleg til lendingar. Tuttugu og átta voru um borð. Ólíklegt þykir að nokkur hafi lifað slysið af.
Flugvélin var af gerðinni Antonov An-26. Hún var á leið frá Petropavlovsk-Kamchatsky, aðal borginni á Kamsjatkaskaga, til Palana við strönd skagans þegar samband rofnaði við hana þegar klukkuna vantaði tuttugu mínútur í þrjú. Hún átti þá níu kílómetra ófarna til Palana, þar sem hún átti að lenda tíu mínútum síðar. Þyrlur, strandgæsluflugvél og nokkur skip voru þegar send til leitar, aðallega á Okhotskahafi. Flakið fannst á tíunda tímanum í morgun, fjóra til fimm kílómetra frá flugbrautinni. Brak úr flugvélinni hafði dreifst um ströndina. Að sögn flugmálayfirvalda voru 22 farþegar með vélinni, þar á meðal eitt barn, ásamt sex manna áhöfn. Ólíklegt þykir að nokkur hafi lifað af. Óstaðfestar fréttir herma að flugvélin hafi rekist á klett þegar hún var á leið til lendingar. Slæmt veður var á slysstaðnum, sem kann að hafa valdið því að flugvélin brotlenti.
Leitarsveitir hafa fundið flak rússneskrar farþegaflugvélar sem samband rofnaði við í nótt. Ólíklegt þykir að nokkur hafi lifað slysið af.